L-atleta Afgana tat-Taekwondo Zakia Khudadadi, għamlet appell dirett mal-midja biex tgħina tħalli warajha l-kaos ta' Kabul sabiex twettaq il-ħolma tagħha li ssir l-ewwel kompetitur femminili tal-pajjiż fil-Logħob Paralimpiku f'Tokjo. It-tamiet ta' Zakia sfaxxaw fix-xejn nhar it-Tnejn li għadda meta l-Kumitat Paralimpiku tal-Afganistan ħabbar li żewġ atleti Afgani mhux se jkunu jistgħu jattendu l-Logħob li jibdew nhar it-Tlieta 24 ta' Awwissu, kawża tat-taqlib kontinwu fil-pajjiż. Il-president tal-Kumitat Paralimpiku Internazzjonali (IPC) Andrew Parsons ilbieraħ qal li l-filmat bil-messaġġ tal-atleta kien "tassew wieħed ta' ħasra kbira" biex wieħed jarah u qal li qasamlu qalbu. "M'hemm l-ebda titjiriet kummerċjali. Ilkoll rajna x-xeni mill-ajruport f'Kabul. Deher ċar għalina mill-bidu li mhux se jkun hemm mod sikur biex nippruvaw inġibu dawn l-atleti f'Tokjo," huwa qal. Parsons żied jgħid li l-Kumitat Paralimpiku se jaħdem mat-tim Afgan biex jappoġġjaha terġa' tikkompeti fil-futur, iżda issa kien "kmieni wisq" biex jiddiskutu l-pjanijiet. Kemm Zakia kif ukoll l-atleta tal-korsa Hossain Rasouli kienu skedati li jaslu Tokyo jumejn ilu. "Hija xi ħaġa ikbar mill-isports," qal il-president tal-Kumitat Paralimpiku. Bħalissa ninsabu mħassba fuq l-Afganistan bħala nazzjon u mal-poplu tiegħu, speċjalment in-nisa ta' dak in-nazzjon. Naħseb li l-ewwel, in-nazzjon jeħtieġ li jiddefinixxi d-destin tiegħu stess." Dawn il-Logħob se jaraw atleti jikkompetu f'540 avveniment b'22 sport. ġewwa Tokjo. Il-Paralimpiċi tas-Sajf 2020 se jaraw ukoll l-introduzzjoni tal-badminton u t-taekwondo, li jissostitwixxu t-tbaħħir u l-futbol 7-a-side. Il-Paralimpiċi ta' Tokyo se jsiru prinċipalment wara bibien magħluqa, minħabba l-miżuri ta' sigurtà tal-COVID-19 fis-seħħ fil-kapitali Ġappuniża. Nhar l-Erbgħa kien hemm 18-il infezzjoni ġdida kkonfermati fost parteċipanti Paralimpiċi, inklużi sitta vjaġġaw minn barra l-pajjiż. Il-belt ta' Tokyo ħabbret 4,377 każ ġdid ta' Covid-19 nhar it-Tlieta, wara rekord ta' 5,773 nhar il-Ġimgħa. Il-President tal-Kumitat Olimpiku Internazzjonali Thomas Bach se jżur il-Ġappun biex jattendi ċ-ċerimonja tal-ftuħ tal-Logħob Paralimpiku ta' Tokyo 2020.